AQSh sudi qora tanli Jorj Floydni o‘ldirgan sobiq politsiyachiga qarshi ayblovlarning bir qismini bekor qilish masalasini qayta ko‘rib chiqadi

AQShning Minnesota shtatidagi Apellyatsiya sudi qora tanli Jorj Floydni o‘ldirishda ayblanayotgan sobiq politsiya xodimi Derek Shovinga qarshi ayblovlarning bir qismi olib tashlangani to‘g‘risidagi qarorni qayta ko‘rib chiqish kerakligini ma’lum qildi. Bu haqda mahalliy Star Tribune gazetasiga tayanib, “TASS” xabar berdi.

Star Tribune gazetasi xabariga ko‘ra qayta ko‘rib chiqish haqidagi qaror ishning mohiyatini qo‘zg‘atish rejalariga qanday ta’sir ko‘rsatishi hali aniq emas. Minnesota shtatidagi sud ishlari 8-mart kuni boshlanishi kutilmoqda. Birinchi bo‘lib tomonlarning hakamlar hay’atini tanlash kerak bo‘ladi.
Dastlab Shovin uchinchi darajali qotillik, ya’ni odam o‘ldirishda ayblangan edi. Keyinchalik prokuratura uni ikkinchi darajali qotillikda ham ayblashni talab qildi. Bu davlat qonunchiligiga ko‘ra ancha og‘ir jinoyat bo‘lib, unga ko‘ra boshqa jinoyatni sodir etishga urinish paytida odam o‘ldirish nazarda tutiladi. Prokuratura ushbu ish bo‘yicha sobiq politsiyachining Floydga qilgan hujumni yana bir jinoyat deb hisoblaydi.
Minnesota shtatining Xennepin okrugi sudi ilgari Shovinni ikkinchi darajali qotillikda ayblashga ruxsat bergan edi. Shu bilan birga, sud sobiq politsiyachidan uchinchi darajadagi qotillik aybini olib tashlagan va keyinchalik prokuratura ushbu qarorni bekor qilishdan bosh tortgan. Endi apellyatsiya sudining qaroriga binoan, Shovinga nisbatan uchinchi darajali qotillik ayblovi qo‘yilishi masalasi qayta ko‘rib chiqilishi kerak.
Minnesota shtatida ikkinchi darajali qotillik uchun 40 yilgacha qamoq jazosiga hukm qilinadi. Uchinchi darajadagi qotillik uchun — 25 yilgacha. Jurnalistlar bilan suhbatlashgan mutaxassislarning fikriga ko‘ra, agar Shovin bir vaqtning o‘zida ikkinchi va uchinchi darajali ayblov bilan ayblansa, hakamlar hay’ati uni hech bo‘lmaganda bittasida aybdor deb topishi mumkin. Xususan, hakamlar hay’ati uning uchinchi darajali qotillikda aybdor deb topilishini to‘g‘ri, deb hisoblashi mumkin, deyiladi nashrda.
Eslatib o‘tamiz, 2020-yilning may oyida AQShda qora tanli amerikalik Jorj Floyd politsiya tomonidan hibsga olinayotganda o‘ldirilgandi. Buning ortidan mamlakat bo‘ylab huquq tartibot organlari shafqatsizligi va irqiy tengsizlikka qarshi ommaviy norozilik namoyishlari avj oldi va Black Lives Matter (“Qora tanlilarning hayoti muhim”) harakati paydo bo‘ldi. Braziliyadagi kabi AQShda ham noroziliklar fonida tartibsizliklar boshlangan, politsiya va namoyishchilar o‘rtasida to‘qnashuv ham bo‘lgandi.